b'\n_START_ARTICLE_\nH\xc3\xb4tel de Sully\n_START_PARAGRAPH_\nH\xc3\xb4tel de Sully on barokkityylinen kaupunkipalatsi Pariisin keskustassa Le Marais\xe2\x80\x99n alueella 4. arrondissementissa, osoitteessa Rue Saint-Antoine 62. Rakennuksessa on toiminut vuodesta 1967 Ranskan kansallinen muistomerkkivirasto Centre des monuments nationaux, eik\xc3\xa4 se ole avoinna yleis\xc3\xb6lle sis\xc3\xa4pihaa lukuun ottamatta. Talon pihalle p\xc3\xa4\xc3\xa4see my\xc3\xb6s takakautta Place des Vosges -aukion lounaiskulmasta._NEWLINE_Talon rakentaminen aloitettiin vuonna 1625, ja suunnittelijana oli luultavasti Ranskan hoviarkkitehti Jean Androuet du Cerceau. Alkuper\xc3\xa4inen rakennuttaja oli Thomas-niminen uhkapeluri, mutta h\xc3\xa4nen tehty\xc3\xa4\xc3\xa4n vararikon talon osti vuonna 1634 Sullyn herttua, entinen kuningas Henrik IV:n p\xc3\xa4\xc3\xa4ministeri, jonka johdolla talon koristelua jatkettiin. Varsinkin sis\xc3\xa4pihan puoleiset julkisivut on koristeltu ylellisesti. Sullyn suku omisti talon 1700-luvun puoliv\xc3\xa4liin saakka. H\xc3\xb4tel de Sully entis\xc3\xb6itiin 1960-luvulla yhten\xc3\xa4 ensimm\xc3\xa4isist\xc3\xa4 Le Marais\xe2\x80\x99n kaupunkipalatseista. Ranskan valokuvataiteen keskusmuseo Centre National de la photographie toimi v\xc3\xa4lill\xc3\xa4 osittain H\xc3\xb4tel de Sullyssa ja osin Jeu de Paumessa.'